11.8.2023
ET
Euroopa Liidu Teataja
C 283/25 Neljapäev, 16. veebruar 2023
43. kutsub komisjoni ja liikmesriike üles tagama, et ELi tööstuskava aitaks saavutada õiglase ülemineku ja selle eesmärgid, sealhulgas õiglaste töötingimuste ja hea palgaga kvaliteetsete töökohtade loomine, kollektiivläbirääkimiste edendamine ja kollektiivlepingute järgimine;
44. rõhutab lisaks, kui oluline on juurdepääs koolitusele ja töötajate ümberõppele sellistes tööstusharudes ja valdkondades, mis peavad läbima põhjalikud muudatused, pidades silmas rohe- ja digipööret; rõhutab, et kvalifikatsioonid ja tõendatud pädevused pakuvad töötajatele lisaväärtust, mis parandab nende positsiooni tööturul ning mida on võimalik tööturu muutumisel kaasa võtta; nõuab, et oskusi käsitlev riiklik poliitika oleks suunatud erialaste oskuste ja pädevuste tõendamisele ja kinnitamisele;
45. tunneb heameelt selle üle, et kava aitab tagada kõrgelt kvalifitseeritud tööjõu olemasolu Euroopa tööstuses, suurendades oskuste asjakohasust kohalike oskuste paktide abil ning toetades oskuste arendamise ühtsete kontaktpunktide ja kohalike keskuste arendamist, ning kava eesmärgi üle kasutada ära ELis leiduvaid andeid, suurendada tööjõu piiriülest liikuvust ja tõmmata Euroopa talendipagasi kaudu ligi kvalifitseeritud tööjõudu kolmandatest riikidest; kutsub komisjoni üles esitama kava Euroopa atraktiivsuse suurendamiseks inseneride ja akadeemikute töökohana;
46. nõuab, et ELi tööstuskava looks sünergiat ja seoseid peamise hariduspoliitikaga, arvestades selle sektori suurt mõju; rõhutab, et seda on vaja kooskõlastada Euroopa ülikoolide strateegiaga, et edendada koostööd tööstusökosüsteemiga, eelkõige strateegiliste teadus- ja innovatsioonimeetmete rakendamise kaudu; rõhutab kutsekoolituse tähtsust, et tööstusharudes oleks kvalifitseeritud töötajaid, kellel on rohe- ja digioskused;
47. rõhutab, et kava peab aitama saavutada 2030. aasta eesmärke ja sihte, nagu on sätestatud digikümnendi poliitikaprogrammis, luues muu hulgas mittetöötavatele ja mitteõppivatele noortele ning madalama kvalifikatsiooniga inimestele juurdepääsu tööhõivele;
48. juhib tähelepanu asjaolule, et kuigi koolituse üldine määr on ELis pidevalt suurenenud, jääb see huvipuuduse ja selle tõttu, et selle järele ei tunta vajadust, endiselt oluliselt alla eesmärgile, mille kohaselt peaks 2030. aastaks iga-aastaselt osalema koolitusel 60 % täiskasvanud elanikkonnast; rõhutab, et koolitusel osalemist soodustavad oskuspõhised hüvitussüsteemid;
Avatud ja õiglane kaubandus vastupidavates tarneahelates
49. tuletab meelde, et iga viies töökoht liidus sõltub ekspordist; kutsub komisjoni, Euroopa välisteenistust ja liikmesriike üles edendama uusi majanduspartnerlusi demokraatlike riikidega, et liit suudaks koos nendega lisaks muudele asjadele toime tulla kliimamuutustest ja Venemaa agressioonist põhjustatud raskustega;
50. kutsub komisjoni üles hindama praegust sõltuvust ja leidma alternatiivseid allikaid Euroopa elutähtsate tehnoloogiate ja toorainete tarneahelate mitmekesistamiseks ning rõhutab, et ELi tööstuse vajaduste rahuldamiseks tuleb parandada koordineerimist ning teha vastupidavate tarneahelate loomiseks ühiseid pingutusi; võtab teadmiseks kavandatava ettepaneku võtta vastu kriitilise tähtsusega tooraineid käsitlev õigusakt;
51. tunneb heameelt parlamendi käesoleva ametiaja jooksul vastu võetud õigusaktide üle, mis aitavad võidelda kaubanduspartnerite ebaausate tavade vastu, eelkõige seoses riigihangete ja välisriigi subsiidiumidega; kutsub komisjoni üles neid täiel määral ära kasutama; kutsub lisaks komisjoni üles võtma jõulisemat seisukohta võitluses ebaausa ülemaailmse konkurentsiga, näiteks sellisega, mis on põhjustatud põhjendamatust riigiabist;
52. kutsub komisjoni ka üles esitama õigusakti ettepanekut, mis käsitleb uue põlvkonna partnerlusi maailmas ning kasutaks täiel määral ära ELi majanduslikku ja poliitilist mõjuvõimu suhetes praeguste kaubanduspartneritega, tagamaks, et liit saab oma tööstuse ekspordist ja impordist võimalikult suurt kasu, edendades samal ajal oma väärtusi ja standardeid, eelkõige inimõigusi ja Euroopa rohelist kokkulepet; kutsub komisjoni üles kasutama Euroopa jõukuse edendamiseks kõiki Euroopa kaubanduspoliitika vahendeid, otsides ja luues uusi kaubanduspartnerlusi, ning kaitsma ühtset turgu ELi mittekuuluvatest riikidest lähtuvate moonutuste eest;